আজিজুল হক (বিপ্লবী)

**আজিজুল হক** (২৮ আগস্ট ১৯৪২ – ২১ জুলাই ২০২৫) ছিলেন পশ্চিমবঙ্গের এক বিশিষ্ট নকশালপন্থী নেতা, লেখক ও বামপন্থী চিন্তাবিদ। নকশাল আন্দোলনের অন্যতম পুরোধা হিসেবে তিনি ১৯৭০-এর দশকে সুন্দরবন অঞ্চলে আন্ডারগ্রাউন্ড সেল গঠনে, গুরুত্বপূর্ণ ভূমিকা পালন করেন। চারু মজুমদারের মৃত্যুর পর তিনি ভারতের কমিউনিস্ট পার্টি (মার্কসবাদী-লেনিনবাদী)'র দ্বিতীয় কেন্দ্রীয় কমিটির প্রধান হন। তাঁর জেলজীবনের অভিজ্ঞতার উপর ভিত্তি করে রচিত আত্মজীবনীমূলক "কারাগারে ১৮ বছর" গ্রন্থটিকে নকশাল আন্দোলন, রাজনৈতিক বন্দিত্ব, সাতের দশকের রাজনৈতিক ইতিহাস ও রাষ্ট্রীয় দমন-পীড়নের এক গুরুত্বপূর্ণ দলিল হিসেবে গণ্য করা হয়।

## প্রারম্ভিক জীবন
আজিজুল হক ১৯৪২ সালের ২৮ আগস্ট বেঙ্গল প্রেসিডেন্সির হাওড়া জেলার উলুবেড়িয়া মহকুমার রণমহলে জন্মগ্রহণ করেন। তিনি এলাকার মানুষজনের কাছে "মীর সহেবের জমিদারি" নামে পরিচিত এক প্রভাবশালী জমিদার পরিবারে জন্মেছিলেন। কৈশোরেই তিনি জমিদারির উত্তরাধিকার প্রত্যাখ্যান করেন এবং রাজনৈতিক বিশ্বাসের কারণে নিজের বাবার বিরুদ্ধেই বিক্ষোভে নেতৃত্ব দিয়ে দরিদ্র মানুষদের মধ্যে জমি বণ্টন করেন। বিদ্যালয়ের নথিপত্র অনুযায়ী তাঁর জন্মতারিখ ১ ফেব্রুয়ারি হিসেবে নথিভুক্ত ছিল। উচ্চশিক্ষার উদ্দেশ্যে তিনি কলকাতায় আসেন এবং প্রেসিডেন্সি কলেজে অধ্যয়ন করেন। এখন থেকে নন্দগোপাল ভট্টাচার্যের সাথে পরিচয় হয় এবং তাঁর মাধ্যমে বিপ্লবী নেতা বিশ্বনাথ মুখোপাধ্যায়ের সঙ্গে পরিচিত হন। মাত্র ১৭ বছর বয়সে তিনি অবিভক্ত কমিউনিস্ট পার্টির সদস্য হন এবং খাদ্য আন্দোলনের মিছিলে অংশগ্রহণ করে আহত হন।

## রাজনৈতিক সম্পৃক্ততা
১৯৫৯ সালে ছাত্র আন্দোলনের সঙ্গে যুক্ত হয়ে হক বামপন্থী রাজনীতিতে সক্রিয় হন এবং পরবর্তীতে ভারতের কমিউনিস্ট পার্টিতে যোগ দেন। যদিও রাজনৈতিক জীবনের প্রারম্ভে তিনি জ্যোতি বসুর ঘনিষ্ঠ ছিলেন, তবু সারা জীবন তাঁর সংসদীয় মার্ক্সবাদী লাইনকে সমালোচনা করে গেছেন এবং নেতৃত্বের প্রশ্নে চারু মজুমদারকেই মান্যতা দিয়েছেন।

## নকশালবাড়ি আন্দোলন ও সিপিআই(এমএল)
১৯৬৭ সালের নকশালবাড়ি অভ্যুত্থানের পর আজিজুল হক চারু মজুমদারের সঙ্গে মতৈক্য স্থাপন করেন এবং সুন্দরবন অঞ্চলে আন্ডারগ্রাউন্ড সেল গঠনে গুরুত্বপূর্ণ ভূমিকা পালন করেন। ১৯৭০ সালে রাজ্যজুড়ে কঠোর দমন-পীড়নের সময় তিনি গ্রেপ্তার হন।

## দ্বিতীয় কেন্দ্রীয় কমিটি
১৯৭৭ সালে বামফ্রন্ট সরকার নকশাল বন্দিদের মুক্তি দিলে হক জেল থেকে বেরিয়ে আসেন। মুক্তির পর তিনি চারুপন্থী সিপিআই(এমএল)-এর দ্বিতীয় কেন্দ্রীয় কমিটি সংগঠিত করেন, যাতে নিশীথ ভট্টাচার্য সহ আরও কয়েকজন নেতা যুক্ত ছিলেন। এই কমিটি প্রায় পাঁচ-ছয় বছর পশ্চিমবঙ্গ ও বিহারের বিভিন্ন অঞ্চলে তৃণমূল সংগঠন পুনর্গঠনের ওপর বিশেষ গুরুত্ব দেয়।

## পরবর্তী জীবন ও সক্রিয়তা
১৯৮০-র দশকের শুরুতে আজিজুল হক তাঁর সহযোদ্ধা মনিদীপা বক্সীর সাথে বিবাহ বন্ধনে আবদ্ধ হন। ১৯৮২ সালে তিনি পুনরায় গ্রেফতার হন এবং জেলে তাঁর উপর শারীরিক নির্যাতনে অভিযোগ ওঠে। তাঁর শারীরিক অবনতির খবর পেয়ে তৎকালীন বামফ্রন্ট সরকারের দুই মন্ত্রী দেবব্রত বন্দ্যোপাধ্যায় ও যতীন চক্রবর্তী তাঁকে দেখতে যান এবং প্যারোলের সুপারিশ করেন। ১৯৮৯ সালের ২৫ ডিসেম্বর তিনি দ্বিতীয় বারের জন্য জেলমুক্ত হন। জেল থেকে বেরোনোর পর তিনি সক্রিয় দলীয় রাজনীতিতে না ফিরলেও সামাজিক আন্দোলন, সাংস্কৃতিক কাজ এবং লেখালিখির জগতে সক্রিয় হয়ে ওঠেন। কলকাতায় তিনি *ভাষা শহীদ স্মারক সমিতি* প্রতিষ্ঠা করেন এবং নিয়মিতভাবে সংবাদ প্রতিদিন ও আজকাল পত্রিকায় লেখালিখি করতেন। তাঁর লেখায় সাম্রাজ্যবাদ, ভাষার সংকট, ধর্মনিরপেক্ষতা, বাঙালি জাতিসত্তা ও সমাজতন্ত্র নিয়ে আলোচনা ছিল বিশেষভাবে লক্ষণীয়।

টাটা ন্যানো সিঙ্গুর বিতর্ক ও নন্দীগ্রাম পর্বে তিনি বামফ্রন্ট সরকারের জবরদস্তি জমি অধিগ্রহণ নীতির সমালোচনা করলেও রাজনৈতিক পরিবর্তনের মিছিলে সরাসরি যোগ দেননি। জীবনের অন্তিমপর্বে স্নায়ুরোগে আক্রান্ত হয়ে ধীরে ধীরে প্রকাশ্য কার্যকলাপ থেকে সরে যেতে বাধ্য হন।

## দর্শন ও মতাদর্শ
আজিজুল হক নিজেকে বিপ্লবী বামপন্থার ধারক হিসেবে বিবেচনা করতেন। তাঁর মতে:
* বিশ্বায়ন আসলে "সাংস্কৃতিক আগ্রাসনের" হাতিয়ার, যা জাতিসত্তা ধ্বংস করে একক হিন্দিভাষী বাজার গঠনের পথ তৈরি করে।
* প্রকৃত ধর্মনিরপেক্ষতা মানে প্রতিটি ধর্মের রাজনৈতিক আধিপত্য অস্বীকার করা; "দুর্গাপুজোয় আরতি আর ঈদের দিনে টুপি পরা"-কে তিনি ভণ্ডামি বলে মনে করতেন।
জেলে নির্যাতন সহ্য করার ক্ষেত্রে তিনি স্তালিনগ্রাদের লড়াই, ‘নো পাসারান’ আহ্বান এবং ইতিহাসের বিপ্লবী উদাহরণকে মানসিক শক্তির উৎস হিসেবে উল্লেখ করেছেন।

## রচনা
আজিজুল হকের রচনাকর্ম বিপ্লবী রাজনীতি, জেলজীবন, সমাজ-সংস্কৃতি, মানবিক সংকট ও রাজনৈতিক নৃশংসতার দলিল তৈরি করে। তাঁর আত্মজীবনীমূলক গ্রন্থ *কারাগারে আঠারো বছর* ১৯৭০-এর দশকে নকশাল বন্দিদের উপর রাষ্ট্রীয় নির্যাতনের এক সরাসরি দলিল হিসেবে স্বীকৃত। এই বইটির প্রথম খসড়া পুলিশ কর্তৃপক্ষের হাত থেকে রক্ষা করে সাংবাদিক অশোক দাশগুপ্ত এবং কয়েকজন সংবাদকর্মীর উদ্যোগে জেল থেকে বের করা সম্ভব হয়েছিল। বইটি প্রকাশের পর তুমুল আলোচনা ও বিতর্কের জন্ম দেয়।
অন্যান্য গ্রন্থের মধ্যে রয়েছে:-
*মনু মহম্মদ হিটলার
*লালটুকটুকে দিন
*হায়না মানুষ
*ছুটন্ত সময় ফুটন্ত মানুষ
*হাতির খোঁজে রাজা
*লাশগুলো সব কথা বলে
*রক্তের টানে তিন পুরুষ

## নির্বাচিত রচনা
*কারাগারে আঠারো বছর, দে'স পাবলিশিং, ২০০৬। 
*নকশালবাড়ি: তিরিশ বছর আগে এবং পরে, দে’স পাবলিশিং, ২০২৩। 

## মৃত্যু
২০২৫ সালের ২১ জুলাই সল্টলেকের একটি বেসরকারি হাসপাতালে হৃদরোগে আক্রান্ত হয়ে তিনি মৃত্যুবরণ করেন। কিছু সপ্তাহ আগে বাড়িতে পড়ে গিয়ে হাত ভেঙে যাওয়ার পর তাঁর শারীরিক অবস্থার অবনতি শুরু হয়; রক্তসংক্রমণ, বার্ধক্যজনিত দুর্বলতা ও বহু অঙ্গের জটিলতায় তাঁর অবস্থা সংকটজনক হয়ে ওঠে। মৃত্যুকালে তাঁর বয়স ছিল ৮৩। মৃত্যুর পর তাঁর দেহ চিকিৎসা-শিক্ষার উদ্দেশ্যে কলকাতা মেডিকেল কলেজে দান করা হয়।
তাঁর মৃত্যুতে পশ্চিমবঙ্গের মুখ্যমন্ত্রী মমতা ব্যানার্জি সামাজিক মাধ্যমে শোকপ্রকাশ করে লেখেন "আজিজুল হক একজন লড়াকু, সংগ্রামী নেতা ছিলেন। তাঁর দীর্ঘ রাজনৈতিক জীবনে তিনি কখনও মাথা নত করেননি।"

## আরও দেখুন
*নকশালবাড়ি অভ্যুত্থান
*চারু মজুমদার
*অসীম চট্টোপাধ্যায়
*ভারতের কমিউনিস্ট পার্টি (মার্কসবাদী-লেনিনবাদী)

## তথ্যসূত্র

বিষয়শ্রেণী:১৯৪২-এ জন্ম
বিষয়শ্রেণী:২০২৫-এ মৃত্যু
বিষয়শ্রেণী:ভারতের কমিউনিস্ট পার্টি (মার্ক্সবাদী-লেনিনবাদী) এর রাজনীতিবিদ
বিষয়শ্রেণী:নকশালবাদী
বিষয়শ্রেণী:প্রেসিডেন্সি বিশ্ববিদ্যালয়, কলকাতার প্রাক্তন শিক্ষার্থী
বিষয়শ্রেণী:হাওড়া জেলার ব্যক্তি
বিষয়শ্রেণী:পশ্চিমবঙ্গের ভারতের কমিউনিস্ট পার্টির রাজনীতিবিদ
বিষয়শ্রেণী:ভারতীয় পুরুষ লেখক